b'\n_START_ARTICLE_\nTom\xc3\xa1\xc5\xa1 Moj\xc5\xbe\xc3\xad\xc5\xa1\n_START_SECTION_\nSeuraura\n_START_PARAGRAPH_\nMoj\xc5\xbe\xc3\xad\xc5\xa1 on HC Kol\xc3\xadnin kasvatti. Kauden 1999\xe2\x80\x932000 Moj\xc5\xbe\xc3\xad\xc5\xa1 pelasi HC Pardubicen juniorijoukkueessa. Kaudeksi 2000\xe2\x80\x932001 h\xc3\xa4n siirtyi Pohjois-Amerikan juniorisarjaan WHL:\xc3\xa4\xc3\xa4n Moose Jaw Warriorsiin, joka oli varannut h\xc3\xa4net ensimm\xc3\xa4isell\xc3\xa4 kierroksella 20. pelaajana kes\xc3\xa4ll\xc3\xa4 2000 CHL Import Draftissa. NHL-seura Toronto Maple Leafs varasi Moj\xc5\xbe\xc3\xad\xc5\xa1in kahdeksannella kierroksella 246. pelaajana kes\xc3\xa4ll\xc3\xa4 2001. Moj\xc5\xbe\xc3\xad\xc5\xa1 aloitti Moose Jaw\xe2\x80\x99ssa my\xc3\xb6s seuraavan kauden, mutta siirtyi kesken kauden Seattle Thunderbirdsiin. Toronto myi syyskuussa 2002 Moj\xc5\xbe\xc3\xad\xc5\xa1in pelaajaoikeudet Vancouver Canucksille, josta se sai vaihdossa Brad Leebin. Kaudella 2002\xe2\x80\x932003 Moj\xc5\xbe\xc3\xad\xc5\xa1 pelasi Thunderbirdsiss\xc3\xa4 62 ottelua tehopistein 21+49=70 ja oli joukkueen tehokkain puolustaja ja toiseksi tehokkain pelaaja. Kauden p\xc3\xa4\xc3\xa4tteeksi h\xc3\xa4net valittiin CHL:n t\xc3\xa4hdist\xc3\xb6kent\xc3\xa4lliseen ja WHL:n t\xc3\xa4hdist\xc3\xb6kent\xc3\xa4lliseen._NEWLINE_Moj\xc5\xbe\xc3\xad\xc5\xa1 siirtyi kaudeksi 2003\xe2\x80\x932004 Vancouverin organisaatioon, mutta seura l\xc3\xa4hetti h\xc3\xa4net heti syyskuussa farmijoukkue Manitoba Mooseen. H\xc3\xa4n pelasi kaksi seuraavaa kautta kokonaan AHL:ss\xc3\xa4; j\xc3\xa4lkimm\xc3\xa4isell\xc3\xa4 NHL:n ty\xc3\xb6sulkukaudella 2004\xe2\x80\x932005 Moj\xc5\xbe\xc3\xad\xc5\xa1 teki 80 ottelussa tehopisteet 7+23=30. Kauden 2005\xe2\x80\x932006 h\xc3\xa4n aloitti j\xc3\xa4lleen Manitobassa, mutta pelasi ensimm\xc3\xa4isen NHL-ottelunsa 4. helmikuuta 2006 Edmonton Oilersia vastaan. H\xc3\xa4n sai ottelussa NHL-uransa ensimm\xc3\xa4isen sy\xc3\xb6tt\xc3\xb6pisteen Daniel Sedinin tekem\xc3\xa4\xc3\xa4n maaliin. Moj\xc5\xbe\xc3\xad\xc5\xa1 pelasi kauden aikana Vancouverissa yhteens\xc3\xa4 seitsem\xc3\xa4n NHL-ottelua, kunnes maaliskuussa 2006 St. Louis Blues hankki Moj\xc5\xbe\xc3\xad\xc5\xa1in ja kolmannen kierroksen varausvuoron oikeudet Vancouverista vaihdossa Eric Weinrichiin. St. Louis l\xc3\xa4hetti Moj\xc5\xbe\xc3\xad\xc5\xa1in farmijoukkueeseen Peoria Rivermeniin, jossa h\xc3\xa4n pelasi loppukaudella 12 runkosarjaottelua ja yhden pudotuspeliottelun. Hein\xc3\xa4kuussa 2006 Moj\xc5\xbe\xc3\xad\xc5\xa1 teki vapaana agenttina St. Lousin kanssa jatkosopimuksen. H\xc3\xa4n aloitti kuitenkin kauden 2006\xe2\x80\x932007 j\xc3\xa4lleen farmijoukkueessa, josta h\xc3\xa4net kutsuttiin NHL:\xc3\xa4\xc3\xa4n kuuden ottelun ajaksi maaliskuussa 2007. Ensimm\xc3\xa4isen NHL-maalinsa Moj\xc5\xbe\xc3\xad\xc5\xa1 teki 24. maaliskuuta 2007 Detroit Red Wingsi\xc3\xa4 vastaan. H\xc3\xa4net l\xc3\xa4hetettiin takaisin farmijoukkueeseen huhtikuun alussa. H\xc3\xa4n pelasi siell\xc3\xa4 loppukauden ja teki 69 runkosarjaottelussa tehopisteet 2+24=26._NEWLINE_Toukokuussa 2007 Moj\xc5\xbe\xc3\xad\xc5\xa1 teki sopimuksen Ven\xc3\xa4j\xc3\xa4n superliigassa pelaavan Sibir Novosibirskin kanssa. Kes\xc3\xa4kuussa 2008 h\xc3\xa4n palasi yhden Ven\xc3\xa4j\xc3\xa4ll\xc3\xa4 vietetyn kauden j\xc3\xa4lkeen takaisin Pohjois-Amerikkaan ja teki pelaajasopimuksen Minnesota Wildin kanssa. Moj\xc5\xbe\xc3\xad\xc5\xa1 aloitti kauden Minnesotan farmijoukkueessa Houston Aerosissa, mutta h\xc3\xa4net kutsuttiin NHL:\xc3\xa4\xc3\xa4n jo kauden alussa lokakuussa 2008. Moj\xc5\xbe\xc3\xad\xc5\xa1 pelasi Minnesotassa nelj\xc3\xa4 NHL-ottelua tehopistein 0+1=1 ja pelasi muun kauden Houstonissa, jossa h\xc3\xa4n teki 46 runkosarjaottelussa tehopisteet 7+15=22 ja pudotuspelien 15 ottelussa tehopisteet 2+0=2._NEWLINE_Hein\xc3\xa4kuussa 2009 Moj\xc5\xbe\xc3\xad\xc5\xa1 teki sopimuksen Ruotsin Elitserieniss\xc3\xa4 pelaavan Modon kanssa. Seuraavalla kaudella h\xc3\xa4n siirtyi KHL:n Dinamo Minskin, jonne siirtyi hein\xc3\xa4kuussa 2010. Moj\xc5\xbe\xc3\xad\xc5\xa1 k\xc3\xa4rsi kaudella liev\xc3\xa4sti loukkaantumisista ja teki 42 runkosarjaottelussa tehopisteet 2+7=9. Elokuussa 2011 Moj\xc5\xbe\xc3\xad\xc5\xa1 teki kauden 2011\xe2\x80\x932012 kattavan sopimuksen SM-liigan TPS:n kanssa. Moj\xc5\xbe\xc3\xad\xc5\xa1 teki TPS:ssa tehot 6+26 ja oli joukkueensa nelj\xc3\xa4nneksi paras pistemies. SM-liigan puolustajien pistep\xc3\xb6rssiss\xc3\xa4 h\xc3\xa4n oli kuudes. TPS:sta Moj\xc5\xbe\xc3\xad\xc5\xa1 siirtyi seuraavaksi kaudeksi Lev Prahaan, KHL:\xc3\xa4\xc3\xa4n. Moj\xc5\xbe\xc3\xad\xc5\xa1 palasi kuitenkin my\xc3\xb6hemmin takaisin TPS:\xc3\xa4\xc3\xa4n ja SM-Liigaan._NEWLINE_J\xc3\xa4\xc3\xa4kiekkokaudella 2015\xe2\x80\x932016 Moj\xc5\xbe\xc3\xad\xc5\xa1 jatkaa edelleen Turun Palloseuran puolustajana SM-liigassa, kuten h\xc3\xa4n oli toiminut kaudella 2014\xe2\x80\x932015.\n_START_SECTION_\nPelityyli\n_START_PARAGRAPH_\nMoj\xc5\xbe\xc3\xad\xc5\xa1 on monipuolinen peruspuolustaja, jolla on hyv\xc3\xa4 laukaus. H\xc3\xa4n pystyy k\xc3\xa4sittelem\xc3\xa4\xc3\xa4n rauhallisesti vaikeita tilanteita. Moj\xc5\xbe\xc3\xad\xc5\xa1in heikkoudet ovat voimassa ja fyysisess\xc3\xa4 peliss\xc3\xa4. H\xc3\xa4n on my\xc3\xb6s hyv\xc3\xa4 k\xc3\xa4\xc3\xa4nt\xc3\xa4m\xc3\xa4\xc3\xa4n peli\xc3\xa4.'